Псоми уасэ яIэщ
Гъэ еджэгъуэщIэм щIидзэжыным къэнэжа дэтхэнэ зы махуэри къагъэсэбэп зи сабийр школым хуэзыгъэхьэзыр анэ-адэхэм.
Урысейм и «Росстат» IуэхущIапIэм иригъэкIуэкIа къэпщытэныгъэхэм къызэрагъэлъэгъуамкIэ, школакIуэр зыхуеину фащэмрэ еджэныгъэм къыхуигъэсэбэп хьэпшыпхэмрэ я уасэр цIыхур пэмылъэщын хуэдизу дэкIуеякъым.
Мыбдежым зэран хъунукъым бжьыгъэхэм я зэлъытыныгъэр: нэгъабэ школым хуагъэхьэзыр зы сабийр сом мин 18 -20-м къихуапэу щытамэ, мы гъэм ар сом мин 25-м фIеш. Ауэ ар къащIигъэпсынщIащ Урысейм и Президент Путин Владимир и унафэкIэ шыщхьэуIум и 2-м щыщIэдзауэ илъэси 6-18 ныбжьым ит бын зиIэ анэ-адэхэм зэ етыгъуэу къыхуаутIыпща сом мини 10-м. Гъэ еджэгъуэм ирихьэлIэу ар къеIызыхыну хунэмысахэм, щэкIуэгъуэ мазэм нэсыху пIалъэр хуагъэIэпхъуащ. КъищынэмыщIауэ, ди республикэм и щIыналъэ щхьэхуэхэм бынунагъуэшхуэхэмрэ хуэмыщIауэ псэу унагъуэхэмрэ къахэкIа сабийхэм щхьэхуэу щадэIэпыкъуащ. Абыхэм ящыщщ Прохладнэ щIыналъэр. Район администрацэм апхуэдэхэм къахуищэхуащ школакIуэр зыхуеину хьэпшыпхэр, зэреджэну тхылъхэр, тетрадхэр, пособие зэмылIэужьыгъуэхэр, спорт щыгъынхэр.
Зи сабийр школым хуэзыгъэхьэзырхэм я Iуэхур куэдкIэ къащигъэпсынщIащ школ фащэхэр щащэу ди республикэм ит сату щIапIэхэм я бжыгъэм нэрылъагъуу къазэрыхэхъуам. Абыхэм гъэм и зэманхэм тещIыхьауэ сыт хуэдэ щыгъынри къыщыбгъуэтынущ.
- Школ фащэхэм ябгъэдэлъ фIагъым дагъуэ гуэрхэр щыхуэпщIын къэхъуми дэтхэнэ зы щэхуакIуэри арэзы зэрытщIыным дыхэтщ. Япэм школ фащэхэм синтетикэм къыхэщIыкIа куэд яхэту щытамэ, иджыпсту ар къыщIэзыгъэкIхэр хуосакъ апхуэдэ щэкIхэр къамыгъэсэбэпыным. Псалъэм папщIэ, уэру къытIэрыхьэ хъуащ Къыргъызым щада сабий щыгъынхэмрэ фащэхэмрэ. Ахэр къызыхэщIыкIар бжьэхуц, цы, щIэп къабзэщ, - къыджаIащ сату щIапIэ зыбжанэм я лэжьакIуэхэм.
Совет лъэхъэнэмкIэ дызэIэбэкIыжмэ, школ фащэхэр къызыхащIыкIыу щытар кашемир щэкI хэплъыхьарт. Гум къемыуэу къанэркъым, щхьэтечауэ япэм щыIа фащэхэр ягъэIейуэ къызэрекIуэкIар. ЦIыхухэм ар къащыгурыIуэжар синтетикэ Iуданэ IэрыщIхэм утыкур яубыда нэужьщ. Урысейм и Президентым и къэпсэлъэныгъэхэм ящыщ зым мы Iуэхум теухуауэ иджыблагъэ щыжиIащ и къабзагъэрэ и фIагъкIэ зыхуэбгъэдэн щымыIэ кашемир цымрэ щэкIымрэ Монголием дяпэкIэ къыщащэхуну зэгурыIуэныгъэ зэрыращIылIэр. КъыдэкIуэтей щIэблэм я узыншагъэ къудеймкIэ ар уасэ зимыIэщ.
Урысейм и «Росстат» - м наIуэ къызэрищIамкIэ, фащэм ику иту иджыпсту щIат уасэр щIыпIэ щхьэхуэхэм зэрыщызэщхьэщыкIышхуэ щыIэкъым, интернет е сату щIапIэ къызэрыгуэкI ирехъуи: хъыджэбз цIыкIухэм я фащэр – сом мини 2,5-м щегъэжьауэ мини 4,5 - м, щIалэ цIыкIухэм ейр – мини 2 – 3,5 -рэ, вакъэр сом мини 3-5, спортивнэ фащэр мини 5-6, канцтовархэр сом 400- 650-рэ. АрщхьэкIэ иджыпсту щыщIэдзауэ къызэпхагъэIукI: еджэныгъэм къыхуагъэсэбэп хьэпшыпхэм я уасэм куэд мыщIэу аргуэру процент 30-кIэ зэрыхагъэхъуэнур, полимер пкъыгъуэхэмрэ тхылъымпIэмрэ щIатыр зэрыдэкIуеям къыхэкIыу.
Сабийр школым хуэбгъэхьэзырыныр, дауэ мыхъуми, тыншкъым, ауэ иужьрей илъэситIым КОВИД уз зэрыцIалэм и зэранкIэ цIыхур зыIууа гугъуехьхэр къэплъытэмэ, мы гъэм гъэ еджэгъуэщIэм ирихьэлIэу къэралым къарита дэIэпыкъуэгъур куэд и уасэщ. Псом ящхьэр школ фащэ къудейм щыщIэдзауэ сабийхэр хуэщIа-хуэмыщIакIэ зэхэдза зэрымыхъуным егъэджакIуэхэри анэ-адэхэри кIэлъыплъынырщ.

Лъостэн Музэ.
